Rowan Atkinson verdedig Boris se 'goeie grap' | Netwerk24
10 Augustus 2018 14:54
Die komediant Rowan Atkinson sê Boris Johnson, Engeland se oudminister van buitelandse sake, hoef nie verskoning te vra vir sy "grappie" oor burkas nie.
'n Storm het om Johnson se kop losgebars nadat hy in 'n rubriek geskryf het dat vroue wat burkas dra, lyk soos "bankrowers" en "posbusse".
Atkinson, bekend vir sy rolle as Mr Bean en Black Adder, het in 'n brief aan The Times geskryf iemand behoort net verskoning te vra vir 'n swak grap, berig Sky News.
"As iemand wat nog my hele lewe lank die vryheid het om grappe oor geloof te maak, dink ek Boris Johnson se grap oor mense wat burkas dra wat soos posbusse lyk, is 'n besonder goeie grap.
"Alle grappe oor geloof gee aanstoot. Dit is dus sinloos om verskoning te vra," sê Atkinson.
Johnson se rubriek in die
Daily Telegraph was in reaksie op Denemarke wat die dra van volle gesigsluiers verban het. Ondanks sy opmerkings, het hy gesê die Verenigde Koninkryk moenie die fout maak om Denemarke se voorbeeld te volg nie.